runetrust/blame-folketinget-dk huggingface dataset:
Thomas Jensen (S), 2025-01-16:
Vi kommer bestemt til at kigge meget nøje på de anbefalinger, der kommer fra ekspertudvalget, og som ministeren også sagde i sin besvarelse, kigger ekspertudvalget jo også ud over landets grænser.
Vi har i de seneste år set forskellige lande tage nye tiltag, og det synes jeg også bare vi skal lade os inspirere af herhjemme i Danmark, og så skal vi tilpasse det til, hvad det er, vi gerne vil i Danmark med mobiliteten, og hvad den kollektive andel af mobiliteten skal fylde.
Som jeg også sagde i min ordførertale, kan vi nok lægge op til, at vi uden for hovednettene nok skal tage nogle nye instrumenter i brug.
F.eks. er Movia her på Sjælland begyndt at bruge de der nærbusser, og det er måske et nyt tiltag, som man også kunne udbrede til andre steder i landet.
Leila Stockmarr (EL), 2025-01-16:
Det håber jeg også at der kommer nogle svar på i forbindelse med de resultater, udvalget kommer frem til.
Derfor vil jeg høre, om ordførere, såfremt udvalget kommer med nogle anbefalinger, der peger i samme retning, som det, man har gode erfaringer med i Skåne, vil være åben over for og nysgerrig på at tage et skridt videre og kigge på det, hvis vi kan finde en god balance mellem, hvad udvalget anbefaler, og de gode erfaringer fra Sverige.
Mads Olsen (SF), 2025-01-16:
Jeg synes ikke, jeg har kritiseret nogen partier for ikke at fatte, hvad det her forslag går ud på.
Det har i hvert fald ikke været intentionen, for jeg synes egentlig, at vi netop godt kunne have skrevet lidt tydeligere, at det her ikke skulle være noget, der slog partybuserhvervet ihjel, og at det her ikke skulle være noget, der tvinger folk til at sidde ned fastspændt med seler.
I forhold til at vi har skrevet det på den måde, forstår jeg godt, at det kunne være skrevet skarpere.
Så på den måde synes jeg ikke, at jeg kritiserer andre partier for ikke at have forstået det her forslag.
Jeg kritiserer, når der er et parti, der sender sin formand ud for at sige, at det her er til fare for folkesundheden og et kæmpestort problem, og når vedkommende så, når man kommer ned i Folketingssalen, siger det stik modsatte, altså at det her slet ikke er et problem, og at det slet ikke er til fare for folkesundheden.
Det har jo som sådan intet at med gøre, hvordan det her forslag er skrevet.
Det har jo noget at gøre med det demokratiske, i forhold til at du ikke kan stille op i TV 2 og kalde dig miljøets forkæmper på det her område og så gå ned i Folketingssalen og sige noget andet.
Det forstår jeg ikke.
Men jeg er glad for, at ministeren ser på nogle af de her muligheder for, hvordan man kan feste og danse i de her busser, som er reguleret efter oktober 1999.
Det glæder jeg mig meget til at høre hvordan foregår.
Jeg noterer mig også, at Midt- og Vestsjællands Politi i deres rapport konstaterer følgende fejl i en kontrol fra den 6. december.
Der står, at der er for høj udledning af dieselpartikler.
Men jeg synes, det er endnu vigtigere, at politikommissær Henrik Haensel siger: Jeg kan allerede nu love, at vi kommer til at lave opfølgende kontroller i løbet af 2025.
Jeg glæder mig til at se, hvad de kontroller kommer til at vise, for jeg tror ikke, at det her nødvendigvis er et problem, man bare kan løse ved at sætte et partikelfilter på, for det kan kun gøre så meget.
Jeg tror, vi står med et problem, som sådan set kun kan løses ved, at man gør dem til eldrevne busser.
Så kan jeg godt se det lidt fra den anden side, i forhold til om det er meget bureaukratisk.
Jeg mener faktisk, at det ville være mindre bureaukratisk bare at sige: Hør her, i stedet for I skal ud i alle mulige ekstra foranstaltninger, skal I bare have eldrevne busser, og så er der ikke længere noget problem omkring forureningen – bum, slut, basta.
Jeg tror ikke, at det er alle kommuner, der vil udfærdige et regelsæt for det her, så det tror jeg også man gør lidt mere kompliceret, end det behøver at være.
Leila Stockmarr (EL), 2025-01-16:
Tak for det, og tak til ordføreren for talen.
Jeg kunne godt tænke mig at spørge ind til noget mere principielt.
I forhold til den mediedækning, der har været af de problemer, som partybusserne afføder, er det klart, at nogle kommuner synes, at det er et større problem, end andre.
Jeg kan notere mig, at kommuner som Aarhus og Odense i hvert fald ikke endnu har fundet anledning til at fremføre en kritik af det her, mens politikere på tværs af det politiske spektrum i København er meget kritiske og ser det som et problem og får mange borgerhenvendelser.
Så jeg undrer mig egentlig over den lidt firkantede tilgang til, at vi ikke skal åbne op for at give kommunerne større mulighed for at regulere selv, når problemet nu viser sig at differentiere fra kommune til kommune.
Hvorfor den rigiditet?
Peter Have (M), 2025-01-16:
Jeg er enig så langt, at når vi har et regelsæt, skal det overholdes, uanset hvad for en bus man kører i.
Derfor kunne jeg også glæde mig over, at der for nogle år tilbage blev foretaget en stor kontrol af de busser, som kørte festivaldeltagere frem og tilbage fra pladserne, hvor rigtig mange af de busser blev kasseret.
Så måtte virksomheden, der stillede busserne til rådighed, komme op med nogle nye busser.
I det her tilfælde med partybusserne er det sådan, at hvis ikke de overholder alle gældende regler, skal de tages ud, indtil de kan overholde reglerne igen.
Når de har fået nyt partikelfilter på, har fået lavet bremserne eller har fået lavet noget andet, som gør, at det er sikkert og forsvarligt at køre med dem ud fra de gældende regler, så skal de bare have lov til det.
Mads Olsen (SF), 2025-01-16:
Så mener Moderaterne, at det er fine regler, der er, når man gentagne gange konstaterer fejl på de her partybusser?
Det er ikke kun i forhold til udledningen fra dem, men også i forhold til at de her partybusser jo er nogle meget gamle busser, som i sagens natur bare ikke duer så godt længere.
En rapport fra Midt- og Vestsjællands Politi konstaterer mange fejl ved den, f.eks. at der mangler en dør i bagenden, og at der er manglende muligheder for at fjerne nødudgangsvinduer.
Man vil godt kunne sige, at vi skal fikse de her fejl, men faktum er jo, at når de når en vis alder, er de her fejl svære at fikse.
Er Moderaterne ikke enige i det?
Peter Have (M), 2025-01-16:
Al form for luftforurening er et problem uanset hvad.
Derfor har vi nogle regler for, hvor meget der må udledes.
Den undersøgelse, som forslagsstilleren snakker om, formoder jeg er den, TV 2 lavede, hvor de tjekkede 10 busser, og hvor der var fejl på nogle af dem.
Jeg er ret betrygget i, at de regler, vi har for øjeblikket, er gode nok.
Mads Olsen (SF), 2025-01-16:
Jeg er lidt nysgerrig på, hvor stort et problem Moderaterne ser at det her er.
For man siger jo lidt, at det på den ene side skal balanceres med hensynet til miljøet og på den anden side med hensynet til erhvervet og bureaukratisering og sådan noget, som jeg forstod ordføreren.
Men det her er jo busser, der udleder 500.000 ultrafine partikler pr. kubikcentimeter, og det bliver meget svært at sætte det i perspektiv, men hvis man skulle sætte det i perspektiv, er det jo 67 gange værre end den værste dieselbus, man kan finde i København.
Og det er jo bare, hvad vi kan måle, for det her professionelle måleudstyr boner jo fuldstændig ud, og man sagde: Vi kan faktisk ikke måle mere.
Så det kunne jo godt være, at den er 100 gange mere forurenende end en dieselbus eller 200 gange mere.
Det ved vi faktisk ikke.
Det er jo nogle busser, der holder i meget bestemte områder i meget lang tid.
For der er jo ikke den helt store fidus i at holde ude ved en eller anden fodboldbane i København i et kvarter.
Man holder ofte i de samme gader og stræder.
Så mener Moderaterne, at det her med luftforurening er et stort problem, eller hvordan ser man på det?
Peter Have (M), 2025-01-16:
Tak for det, formand, og tak til hr. Mads Olsen for at fremsætte forslaget.
Først og fremmest vil jeg anerkende intentionen bag forslaget.
Det er vigtigt at tage bekymringerne om miljøpåvirkninger og folkesundhed alvorligt, og vi deler ønsket om renere luft og højere sikkerhed i vores byer.
Men Moderaterne kan ikke støtte det her forslag, og det vil jeg godt lige forklare hvorfor.
Der er i Danmark omkring ca. 30-40 partybusser, måske 50.
At etablere en særregulering for sådan en lille målgruppe fremstår som en uforholdsmæssig stor indsats i forhold til den reelle påvirkning.
Hvis der er udfordringer med specifikke køretøjer, mener vi, at det eksisterende tilsyn skal strammes frem for at skabe helt nye regelsæt.
Miljøproblemerne i forhold til partybusserne, som forslagsstillerne ønsker at løse, kan adresseres igennem eksisterende regler om miljøzoner, og hvis der er behov for yderligere stramninger, bør disse foretages i samarbejde med Miljø- og Ligestillingsministeriet, der allerede regulerer emissionsstandarder.
Vi skal også spørge os selv: Hvorfor skal netop partybusser være underlagt strengere krav end andre former for erhvervsmæssig personbefordring?
Krav om eldrift bør overvejes bredere for alle køretøjer, hvis vi ønsker en reel miljøforbedring, og bør ikke kun målrettes til en enkelt nichebranche.
I Moderaterne tror vi på løsninger, der balancerer hensynet til miljø og borgernes sundhed med behovet for administrativ enkelhed og retfærdighed.
At give kommunerne uindskrænket selvbestemmelse over partybusserne vil føre til et uensartet regelsæt på tværs af landet, hvilket kan skabe usikkerhed for både borgere og erhverv.
Vi anerkender de bekymringer, som forslagsstillerne rejser, men vi mener ikke, at dette forslag er den rigtige løsning.
Moderaterne opfordrer i stedet til, at vi styrker eksisterende regler og arbejder for en helhedsorienteret tilgang til transportsektorens miljøudfordringer.
Med disse overvejelser kan vi i Moderaterne ikke støtte beslutningsforslaget.
Jens Meilvang (LA), 2025-01-16:
Jo, hvis SF's forslag gik på at sikre partybussernes fremtid, kunne vi begynde at tale om det.
Men altså, det her forslag vil jo gøre det umuligt at drive en virksomhed, der tilbyder partybusser, i Danmark.
Så det er noget helt andet, ordføreren spørger om nu, men det kunne vi godt se på.
Jeg tror nu, der vil gå lang tid.
Jeg har rejst i lande, hvor den offentlige transport bliver udført i busser, der måske er 50 år ældre end de her busser, og den kører stadig væk godt.
Så jeg tror, der kommer til at gå mange år.
Vi kan håbe på, at vi står her om 50 eller 70 år, men så tager vi problemet til den tid.
Peter Have (M), 2025-01-16:
Hvis man giver de her kommuner muligheden for at lave de her ting, bliver det rigtig, rigtig svært for virksomhederne, der driver de her partybusser, at finde ud af.
Jeg synes godt om det forslag, som Thomas Jensen kom med, om at lade partybusserne og kommunerne gå i dialog med hinanden for at finde ud af, hvor henne de godt kan køre, og hvordan og hvorledes det skal være.
Jens Meilvang (LA), 2025-01-16:
Mange tak til formanden, og også tak til SF for at fremsætte det her forslag.
Vi i Liberal Alliance er jo ikke særlig glade for forbud, og det her forslag er de facto et forslag mod partybusser.
Vi ved alle, at det bliver konsekvensen, at der ikke vil være flere partybusser, hvis vi f.eks. giver det røde flertal her i København lov til at regulere det.
Først var det udeserveringen i København, og nu er det så partybusserne.
Det næste må så blive studentervognene.
I Liberal Alliance kan vi ikke støtte forslaget.
Kenneth Fredslund Petersen (DD), 2025-01-16:
Tak, formand.
Jeg kan måske til ministerens store overraskelse starte med at sige – og det er ikke, fordi jeg altid sådan er helt vild med at rose ham – at det faktisk var en rigtig god fremlæggelse af ministeren.
Der har været rigtig mange gode argumenter her, og i Danmarksdemokraterne er vi sådan set rigtig store tilhængere af busser og også af dem, man kalder partybusser.
Vi mangler dem også ude i landdistrikterne, faktisk en hel del af dem.
De her såkaldte partybusser er jo med til at danne rammen om mange glade stunder for helt almindelige danskere.
Og i vores optik er forslaget udtryk for det rene formynderi.
Virksomheden bag partybusserne må jo selv afgøre, hvorvidt den ønsker at køre med eldrevne partybusser eller ej, eller det vil så sige, at det kan den jo ikke, for det må den ikke.
Der bliver krav om seler, som er blevet nævnt flere gange.
De har reelt set ikke den mulighed.
Til gengæld må man have en forventning om, at de busser, de bruger, lever op til gældende lovgivning.
Som det er nu, vil det vel nærmest være en de facto afvikling af de såkaldte partybusser, hvis det kræves, at de skal køre på el.
Mange af de her partybusser er jo som bekendt ombyggede busser, der har udtjent deres formål som rutebiler, busser og lignende.
I bedste fald, og under forudsætning af at der er en lovgivning, der tillader det, kan eldrevne partybusser være en del af den omstilling, der sker undervejs, i forbindelse med at prisen falder, hvor der vil være et overskud af brugte eldrevne busser.
Det sker altså, hvis muligheden er der i lovgivningen, helt af sig selv, og hvis altså ikke de forsvinder helt på grund af brugen af seler, så de altså med andre ord vil blive en partyspoiler.
Dertil vil det være en bombe under branchen, hvis kommunerne selv skal regulere partybussernes kørsel.
I princippet vil forslaget åbne op for – og her er det, jeg beder ministeren om at lytte godt efter – at der i landets 98 kommuner kunne være 98 forskellige regelsæt for, hvor en partybus må køre.
Det er altså blot endnu et lag af uproduktivt bureaukrati, som vi på ingen måde har ønsket om at bidrage til.
Peter Juel-Jensen (V), 2025-01-16:
Tak for det, formand.
Jeg vil gerne starte med at skamrose ministeren – ja, der bliver trukket lidt på smilebåndet, og det er jo, fordi vi er fra det samme parti – men hvor er det dog befriende, at en minister holder fast i, at der ikke skal laves mere unødvendigt bureaukrati.
Så tak for det, minister.
Forslaget, som SF her har fremsat, vil pålægge regeringen at fremsætte et lovforslag, der giver kommunerne mulighed for at kræve, at partybusserne skal køre på el, og samtidig giver kommunerne mere selvbestemmelse over, om og hvor partybusserne må køre inden for kommunernes grænse.
Men, kære ordførere fra SF, en partybus er jo blot en ganske almindelig bus ligesom alle andre busser, og den bør efter Venstres mening leve op til alle de krav og forventninger, som vi som samfund skal have til bustransport, og det giver ikke meget mening, at vi på baggrund af 30-50 busser skal lave lovgivning.
For i bund og grund er en partybus jo blot en bus, som skal overholde og leve op til de samme regler, som alle andre busser også skal.
Kun på den måde kan vi sikre os, at vi ikke laver unødvendig lovgivning, og at dem, der skal drive busselskaberne eller drive den kollektive transport, også ved, hvor de skal kigge henne, når de skal købe busserne, og når de skal drifte busserne.
Har vi for mange regler, gør vi det her alt, alt for besværligt, og så får vi altså en situation, hvor det får en afsmittende effekt på det, vi alle sammen gerne vil, nemlig at vi skal have flere busser ud at køre, fordi det er en del af den kollektive transport.
Venstre kan ikke stemme ja til dette forslag.
Thomas Jensen (S), 2025-01-16:
Så må Socialistisk Folkeparti jo fremsætte et forslag om, at man vil oprette den her kategori af partybusser, og at de skal kunne køre på el, og at man så også kan fravige selekravet.
Det vil jo være en mere direkte måde at regulere det her på.
Og så skal man måske også påpege, hvem det er, der skal have de forskellige hjemler til at gøre hvad i den henseende, og om der skal gøres noget fra centralt hold, eller om det skal ligge ude hos kommunerne.
Jeg tror egentlig, man har et formål, men man går ud og skaber en masse bureaukrati og bøvl i stedet for at løse problemet.
Mads Olsen (SF), 2025-01-16:
Jeg tænker, at vi netop fremtidssikrer erhvervet, fordi vi jo siger, at med den nuværende lovgivning kan det kun være busser fra før 1999, der kan køre.
Men på et tidspunkt kan de jo ikke køre længere.
Vi kan jo allerede se på nogle af de her ting, politiet kontrollerer, at det jo er nogle meget, meget grove ting, som de her busser fejler, hvor det er decideret uansvarligt at lade dem køre.
Det er jo nogle meget gamle busser, så spørgsmålet er, om ordføreren ikke er enig i, at hvis vi ikke gør noget, uddør partybuserhvervet, for hvis vi bare siger, de skal være fra før 1999, så er der på et tidspunkt ikke flere busser.
Thomas Jensen (S), 2025-01-16:
Som sagt støtter vi ikke forslaget fra Socialdemokratiets side.
Jeg synes, at Københavns og Frederiksberg Kommuner skal gå ind og prøve at få nogle aftaler med de her udbydere af partybusser, og så skal Færdselsstyrelsen fortsætte med at kontrollere, om miljøkravene overholdes.
Når jeg siger dialog, er det sådan noget med, at det, jeg har lyttet mig frem til, er, at de kører rundt nogle steder, og passagererne vælter ud over cykelstierne til gene for cyklister, og der larmes i gaderne.
Så har jeg også den tilgang til det, at når SF nu siger, at de ikke vil afskaffe partybusser, så er en konsekvens af at give kommunerne hjemmel til at kunne kræve, at det skal være eldrevne busser, at man de facto afskaffer partybusserne, for så skal de køre med sele.
Og jeg tror ikke, at det der partybuskoncept bliver styrket af, at alle passagerer skal være spændt fast med en sikkerhedssele.
Mads Olsen (SF), 2025-01-16:
Tak for ordet.
Jamen det er klart, at vi i SF ikke vil stoppe det nationalt herindefra.
Det er derfor, vi også skriver i beslutningsforslaget, at det skal udformes på en måde, så vi ikke udrydder partybuserhvervet.
Der er vi jo på linje med Socialdemokratiet.
Men anerkender ordføreren ikke, at hvis vi slet ikke foretager os noget herindefra, er det jo det samme som lige så stille at give dødsstødet til det her erhverv?
For faktum er jo, at det er busser, der er fra før 1999, og der må jo siges at være et rimelig begrænset marked for de her busser, der også forsvinder lige så stille og roligt.
Om 20 år eller 10 år for den sags skyld vil der ikke være flere busser fra før 1999, og så vil festen for alvor være ovre.
Så skulle vi ikke tage det lidt i opløbet, og, hvis vi gerne vil have festen fortsætter, komme med noget, der kunne sikre, at det også sker?
Er ordføreren fra LA ikke enig i, at hvis vi ikke får lavet nogle nye, opdaterede regler på et tidspunkt, kommer det her erhverv eller fænomen til at uddø?
Mit spørgsmål er: Vil LA være med til at presse ministeren, måske ikke med det her forslag, men så måske med et andet, fælles forslag, til at sikre, at der i fremtiden kan køre partybusser rundt i København, og at det ikke er noget lovgivning herindefra Christiansborg, der sørger for at spænde ben for det?
Kunne vores to partier finde fælles fodslag i at sikre, at vi ikke fra nationalt hold sætter en stopper for festen?
Det er egentlig det, der også er en del af mit beslutningsforslag her, nemlig at sikre, at man også i fremtiden kan køre med det her partybusfænomen, for der vil jo om 20 år ikke være de her 45 år gamle busser til rådighed, og så vil festen jo stoppe af sig selv, så kunne vores partier ikke finde fælles fodslag der?
Leila Stockmarr (EL), 2025-01-16:
Men kan ordføreren ikke se, at hvis man som borger i København – og det er ikke, fordi det skal være sådan noget københavneri, men det er jo i det indre København, der er rigtig store udfordringer, og der bor også rigtig mange almindelige mennesker –
oplever, at der er et stort pres i forhold til luftforurening og larm, og der så er en politisk behandling af det og vi har et Folketing, der dækker nationalt, der siger, at det ikke er noget problem bredt set, kan man som københavner føle sig overset, fordi man står med et konkret problem, hvor man har en fornemmelse af, at de politikere, man har valgt til at tage vare på borgerne i byens interesser på rådhuset, ikke kan handle?
Er det ikke et problem?
Nick Zimmermann (DF), 2025-01-16:
Altså, jeg ser jo den der miljøkamp, der foregår på venstrefløjen, som et ræs mod bunden.
Nu er alle andre forslag efterhånden udtømt her i Folketingssalen, og så har man kastet sig helt febrilsk over de her partybusser, og det synes jeg ikke er kønt.
Mads Olsen (SF), 2025-01-16:
Jeg er ikke partybusordfører endnu – det må vi jo få oprettet et ordførerskab til.
Bliver det så ikke lidt svært at stole på DF's udtalelser i medierne?
Jeres formand tordner imod partybusserne og siger, at de er en trussel mod folkesundheden, at vi straks skal sanktionere dem, og at vi skal gøre noget ved det her meget alvorlige problem.
Så tænker SF: Fedt, der må være opbakning over midten til at løse det her problem; vi fremsætter et beslutningsforslag om det.
Så kommer man ned i salen og hører ordføreren sige, at det faktisk alligevel ikke er et problem, at det er en forsvindende lille forureningskilde osv.
Skal vi ikke stole på det, DF siger i medierne fremadrettet?
Nick Zimmermann (DF), 2025-01-16:
Det må jo i virkeligheden skyldes, at hr. Morten Messerschmidt er danskernes mand i Amerika, og når katten er ude, danser musene på bordet.
Det må jo være dét, det skyldes.
Vi kan i hvert fald absolut ikke bakke op om det her forslag.
Vi synes, det er tosset.
Mads Olsen (SF), 2025-01-16:
Jeg synes, det er lidt svært at finde ud af, hvad DF's holdning er her.
For på den ene side har vi Morten Messerschmidt, der, da han udover at være formand også var miljøordfører for Dansk Folkeparti, i en artikel på TV 2 Kosmopol sagde: »Vi skal straks have et skærpet tilsyn.
Vi må stille krav om, at disse køretøjer skal leve op til de samme standarder som alle andre køretøjer i miljøzonerne, og at der skal være sanktioner, når de ikke gør det.
Derudover bør vi overveje, om det overhovedet er hensigtsmæssigt at tillade denne type køretøjer i byens mest belastede områder.
Vi taler om en trussel mod folkesundheden, og det skal vi tage alvorligt«.
På den anden side står hr. Nick Zimmermann og siger, at det ikke er en af de store udfordringer, at vi ikke skal blande os i det, medmindre der er tale om en reel fare, at mængden af forurening er forsvindende lille, og at partybusserne ikke er et problem.
Jeg har lidt svært ved at finde ud af, hvad DF's holdning er.
Mener man, at det er en trussel mod folkesundheden, som Morten Messerschmidt siger, eller mener man, at det er et forsvindende lille problem?